ועדת הכספים, כנסת 18, פרוטוקול מספר 322, 2010-02-23 13:10

משה גפני: אני מחדש את ישיבת ועדת הכספים.

משה גפני: פניות מספר 10 ו-11 – משרד התקשורת

אורן משה: הפנייה נועדה להעברה של כ-2 מיליון שקלים במסגרת הסיכום התקציבי עם משרד התקשורת לתקציב שנת 2010.

משה גפני: אתם מורידים מהמרכבה וממשל זמין?

משה גפני: למה?

אורן משה: לא.

אורן משה: זה בתת סעיף במרכבה וממשל זמין שנקרא שיפור וקידום התחרות בתחום התקשורת וכל הפרוייקטים שהכסף הזה אמור לממן או רוב הפרוייקטים שהכסף הזה אמור לממן, אלה פרוייקטים לעניין קידום התחרות בשוק, אם אלה רפורמות בענף הסלולר, בתחום הבזק וגם בעניין מפת התדרים והספקטרום שהמשרד אחראי עליו.

משה גפני: אנחנו מצביעים.

משה גפני: ה צ ב ע ה פניות מספר 10 ו-11 – אושרו פה אחד פנייה מספר 25 – משרד החינוך

שירה גרינברג: הפנייה נועדה לתקצב את תוכנית ההישגים.

שירה גרינברג: תוכנית ההישגים היא תוכנית ששר החינוך ומנכ"ל משרד החינוך הציגו אותה כתוכנית לאומית לטובת שיפור ההישגים גם במבחנים הבין לאומיים וגם בכלל, ולכן מתוקצבים כאן כ-315 מיליון שקלים לטובת הנושא הזה.

שירה גרינברג: בנוסף מתוקצבים כ-27 מיליון שקלים גם על פי הסיכום התקציבי שנחתם בערב הקמת הממשלה להכשרת מורים ותוכניות שונות לטובת הנושא של הכשרת מורים.

אמנון כהן: יש עוד פניות של חינוך?

שירה גרינברג: יש עוד.

חיים אורון: אני רואה חינוך על יסודי.

שירה גרינברג: לא.

שירה גרינברג: התקנה של ההישגים נמצאת בתוך בסיס התקציב וכבר הכנסנו אותה והיא מהווה את המקור התקציבי.

שירה גרינברג: בערב הקמת הממשלה הוחלט על זה שבעצם תתוקצב התכנית ולכן זה נכנס לבסיס התקציב, וזה המקור שעכשיו מפזרים אותו לתקנות השונות שמהן מוסיפים את השעות, נותנים את ההכשרה, עושים סיורים בירושלים וכולי.

שירה גרינברג: זה פשוט מפוזר בתקנות השונות.

משה גפני: הכסף הזה הוא מתוך תקציב משרד החינוך?

שירה גרינברג: זה בדיוק מה שהסברתי עכשיו.

שירה גרינברג: הדבר הזה הוחלט והיה סיכום בין המשרדים בעת אישור תקציב המדינה.

שירה גרינברג: לכן הנושא הזה נכנס לבסיס התקציב ויש שם תקנה שנקראת תוכנית ההישגים, וכעת בפנייה הזו מפזרים אותה לתקנות השונות, לשעות של כיתה ג', השעות של כיתה ז', לסיורים בירושלים, לשיפור הבגרויות, לכל הנושאים שהתוכנית הזאת אמורה לתת עליהם את הדעת.

שירה גרינברג: זה מקור שניתן ממשרד האוצר למשרד החינוך בעת הכנת התקציב והתקנה פשוט נמצאת בבסיס התקציב ומפזרים אותה.

משה גפני: זה רק בחינוך הממלכתי.

שירה גרינברג: כן.

שירה גרינברג: זו הייתה התוכנית.

שירה גרינברג: כך הוגדרה התוכנית.

משה גפני: רק בחינוך הממלכתי.

שירה גרינברג: כן.

שירה גרינברג: התוכנית נועדה לשפר את ההישגים הבין לאומיים.

משה גפני: הבנתי.

משה גפני: אני יודע שזה רק בחינוך המלכתי כי אם זה היה גם בחינוך החרדי, אז זה היה על פי הסכם קואליציוני.

חיים אורון: כמה כסף יש כאן לסיורים בירושלים?

שירה גרינברג: לסיורים בירושלים, כ-14 מיליון שקלים.

מנחם אליעזר מוזס: כל הכבוד.

חיים אורון: איך מחלקים אותם?

שירה גרינברג: על פי מה שמשרד החינוך נותן.

שירה גרינברג: חלק ממטרת התוכנית שהציגו, והציגו אותה גם לראש הממשלה, היה גם סיורים בירושלים כערכים שניתנים לתלמידים.

שירה גרינברג: נותנים את זה עבור שכבות גיל מסוימות ועושים כך שזאת שכבת כיתה ט' וכולי.

חיים אורון: עכשיו תהיה מורשת במערת המכפלה.

שירה גרינברג: אני לא מכירה את התכנים ואיפה הסיורים מתבצעים, אבל שאלת כיצד זה מחולק, זה מחולק על פי שכבת גיל וכל התלמידים בשכבת הגיל זכאים לסיור בירושלים.

משה גפני: מה זה חינוך לדמוקרטיה ויהדות?

שירה גרינברג: זה חלק מהערכים שמשרד החינוך הציג, חינוך לערכים שזה אומר סיורים בירושלים, שזה מהבחינה הזאת, והוא גם הציג שדמוקרטיה זה ערך עליון וחשוב, ולכן הוא גם שם את זה בתוכנית.

משה גפני: יש את התקנה הזאת.

מנחם אליעזר מוזס: בשנה שעברה היה שם קיצוץ.

משה גפני: אתה הבנת מה קורה כאן?

מנחם אליעזר מוזס: כן, בוודאי.

משה גפני: תרשום את זה.

משה גפני: תספר שבחינוך הממלכתי זה בסדר וזה מסודר ואילו בחינוך החרדי זה הסכם קואליציוני.

משה גפני: אנחנו מצביעים.

משה גפני: ה צ ב ע ה פניה מספר 25 – אושרה פה אחד פנייה מספר 29 – משרד החינוך

שירה גרינברג: הפנייה הזאת נועדה לתקצב שינויים פנימיים בתקציב החינוך כאשר בין היתר מתוקצבים בה הנושאים הבאים: כ-14.5 מיליון שקלים ליד ושם, וזה על פי סיכום בין המשרדים.

שירה גרינברג: יש כ-12.5 מיליון שקלים לפרוייקט עתידים שזה גם כן על פי סיכום בין המשרדים.

שירה גרינברג: עתידים זה פרוייקט שלוקח תלמידים מהפריפריה, מאתר אותם, מאתר תלמידים מצטיינים מהפריפריה כדי להכשיר אותם לחזור להיות אחר כך מורים בפריפריה, מורים למדעים, למתמטיקה וכולי.

שירה גרינברג: יש כיום מחסור, כפי שאתם יודעים, במורים בפריפריה וזאת אחת התוכניות שבעצם נועדה לפתור את הנושא הזה.

אמנון כהן: ליד ושם, זה עבור כניסות הילדים למקום?

שירה גרינברג: לא.

שירה גרינברג: יד ושם, זה משהו אחר והוא בפני עצמו.

שירה גרינברג: זה סיכום בין המשרדים.

שירה גרינברג: תקציבים עבור יד ושם.

שירה גרינברג: משרד החינוך שם כסף ומשרד האוצר שם כאן כסף תוספתי.

אמנון כהן: לאיזו מטרה?

אמנון כהן: לאחזקה שוטפת?

שירה גרינברג: לא.

שירה גרינברג: זה לטובת מספר נושאים ביד ושם, גם נושא של התיעוד של הניצולים, גם לנושא המחקר של השואה.

שירה גרינברג: זה עבור הנושאים השונים שיד ושם מטפלת בהם.

שירה גרינברג: מעבר לזה, יש כאן בעצם השלמה של 20 מיליון שקלים על פי החלטת ממשלה מספר 188 בנושא קליטת בני העדה האתיופית.

אמנון כהן: איפה זה יהיה?

אמנון כהן: באיזה משרד?

שירה גרינברג: במשרד החינוך.

אמנון כהן: זה ילך לבתי הספר?

שירה גרינברג: כן.

שירה גרינברג: זה מתחלק בין כל בתי הספר על פי הרישומים של התלמידים האתיופים כעזרה ותגבור לטובת האוכלוסייה הזאת.

שירה גרינברג: החלטת הממשלה הזאת מדברת על כך שכל משרד מחויב לתקצב בסכום מסוים וזאת ההתחייבות של משרד החינוך לנושא הזה, על פי החלטת הממשלה.

שירה גרינברג: בנוסף יש תקצוב של כ-32 מיליון שקלים לטובת ההטמעה, הבקרה וההשתלמויות של רפורמת אופק חדש.

שירה גרינברג: מתוקצבים 1.2 מיליון שקלים לקרן וולף.

שירה גרינברג: יש כאן תקן אחד שנוסף לרמ"ה, הרשות למדידה והערכה של משרד החינוך, שהיא רשות בהקמה שלאט לאט אנחנו עדים להתפתחות שלה.

שירה גרינברג: אם יש לכם שאלות נוספות, בבקשה.

משה גפני: מה זה הדובר?

שירה גרינברג: אלה שינויים פנימיים בתוך משרד החינוך.

משה גפני: זה לשכר?

שירה גרינברג: משרד החינוך, בתוך תקציבו, מעביר לטובת הנושאים שהוא צריך.

שירה גרינברג: כאן ספציפית מדובר על פעולות שהדובר צריך לעשות לטובת עידוד רפורמת אופק חדש, לטובת דברים שונים.

משה גפני: הבנתי.

משה גפני: מה זה מלגות ומענקים לתלמידים, 23 מיליון שקלים?

שירה גרינברג: זאת התחייבות של מנכ"ל משרד החינוך בזמנו לגבי נושא תשלומי הורים.

שירה גרינברג: כאשר הייתה ועדת החינוך בנושא תשלומי הורים, המנכ"ל התחייב שהוא יעמיד את תקציב המלגות על סך של 55 מיליון שקלים ובעצם הוא מתקצב כאן את ההשלמה הזאת כדי להעביר את התקנה ל-55 מיליון שקלים והכסף הזה מחולק על פי קריטריונים סוציו אקונומיים שהמנהלים מעבירים למשרד החינוך כדי להקל על תשלומי ההורים לאוכלוסיות חלשות.

משה גפני: בכל זאת אני רוצה לשאול.

משה גפני: אני לא מדבר על החינוך החרדי בכלל, אבל למה הרשתות לא כלולות בתוכניות הללו?

שירה גרינברג: איזה תוכניות?

שירה גרינברג: ראשית, באופן כללי, לגבי שעות ותוכניות כלליות, כאשר משרד החינוך מנהל – הן בפנים.

משה גפני: נכון.

משה גפני: אני שואל לגבי זה.

שירה גרינברג: דרך אגב, אני לא מספיק בקיאה, אני לא בטוחה שהמלגות לא הולכות גם לאוכלוסייה החרדית.

שירה גרינברג: לא הייתי שוללת את זה.

משה גפני: לא האוכלוסייה החרדית.

משה גפני: אני שאלתי לגבי הרשתות.

שירה גרינברג: כולל גם הרשתות.

שירה גרינברג: אני לא בטוחה שהן לא זכאיות על פי זה.

שירה גרינברג: אני חושבת שזה על פי קריטריונים סוציו אקונומיים בלבד שמקבלים ואז מחלקים את זה לכלל המערכת.

מנחם אליעזר מוזס: לגבי הילדים זה נכון שמחלקים.

שירה גרינברג: זה הולך לכולם.

שירה גרינברג: זה הולך לכל מי שזכאי.

משה גפני: היא אומרת את מה שהיא יודעת.

משה גפני: אני לא נוהג לתת להם הכשר בגלל שיכול להיות שבמשרד החינוך פתאום אתה מוצא ואל תיתן להם הכשר.

משה גפני: יכול להיות מה שהיא אומרת שזה נכון.

אמנון כהן: בעמוד האחרון, מורידים מענקים לפיתוח מבני תרבות, ספורט, מתנ"סים ונוער.

אמנון כהן: למה מורידים שם 4 מיליון שקלים?

משה גפני: זה מאוד פשוט.

משה גפני: נתנו את זה בתקציב הקודם לציון פיניאן ועכשיו מורידים.

אמנון כהן: אני מכיר כמה מתנ"סים שצריכים לעבור שיפוץ.

שירה גרינברג: אני אסביר.

שירה גרינברג: אתם רואים את רמת התוכנית.

שירה גרינברג: ברמת התקנות יש שם רזרבה ליד ושם שהיא כסף שמוסיפים בעצם ליד ושם במסגרת הסיכום שציינתי קודם.

שירה גרינברג: אין שם כל ירידה בתקציב לטובת הנושאים האלה.

שירה גרינברג: זה פשוט מקור תקציבי.

שירה גרינברג: זה אמור לגבי הסעיף הספציפי עליו דיברת.

אמנון כהן: דיבר אתי מנהל מתנ"ס של עיר מסוימת והוא זקוק לשיפוץ בסכום של 2 מיליון שקלים.

אמנון כהן: פעם זה היה במשרד השיכון, אחר כך קיצצו שם ואין כסף.

אמנון כהן: אני אומר שאתם מקצצים כאן כרגע 4,600 מיליון שקלים.

אמנון כהן: אם כן, תחזירו את זה בבקשה, את ה-2 מיליון שקלים כדי לעזור לאותה עיר שישפצו לה את המתנ"ס.

שירה גרינברג: רציתי להבהיר שזה לא קשור.

אמנון כהן: אלא אם כן תבטיחי לי שמתוך ה-8 מיליון שקלים שנשארים, 2 מיליון הולכים לשם, לאותו מתנ"ס.

שירה גרינברג: אתה יודע שאני לא יכולה להבטיח את זה.

שירה גרינברג: זה על פי הקריטריונים הקיימים.

שירה גרינברג: שנית, כפי שאמרתי קודם, הכסף הזה לא נלקח מתקנה שקשורה למענקים לפיתוח מתנ"סים.

שירה גרינברג: הכסף הזה נלקח מתקנת רזרבה ליד ושם.

אמנון כהן: לא כתוב.

שירה גרינברג: נכון, כי אתה רואה ברמת התוכנית.

שירה גרינברג: אני נותנת לך את המידע הנוסף שאתה לא רואה ברמת התקנות מאיפה הכסף הזה נלקח.

אמנון כהן: יש מצוקה אמיתית במבנים האלה.

משה גפני: מה אתה מציע לעשות?

אמנון כהן: שהשר יסביר לי.

משה גפני: אתה רוצה שנביא את השר?

משה גפני: אני לא חושב שזה המקרה, אבל בסדר.

אמנון כהן: אלא אם כן תפתרו את הבעיה של אותה עיר.

משה גפני: תדבר עם שירה ותעביר את העניין הזה.

משה גפני: אנחנו מצביעים.

משה גפני: ה צ ב ע ה פנייה מספר 29 – אושרה

אמנון כהן: אני נמנע.

משה גפני: חבר הכנסת אמנון כהן נמנע.

משה גפני: אני מבקש ממך, אם את יכולה, לשמוע ממנו על איזו עיר הוא מדבר ולנסות לפתור את הבעיה הזאת.

משה גפני: פנייה מספר 30 – מינהל מקרקעי ישראל אני יוצא מדעתי עם כל העניין הזה.

משה גפני: היה מסוכם עם נתיבות.

משה גפני: עברו 5 מיליון שקלים.

משה גפני: עם כל הכבוד, אתמול היה כאן יחיאל זוהר.

אריאל יוצר: אני מכיר את הנושא.

אריאל יוצר: אני אסביר.

אריאל יוצר: בשנה שעברה 30 מיליון שקלים עברו.

אריאל יוצר: מינהל מקרקעי ישראל לא הספיק להוציא את הכסף.

משה גפני: מה זה לא הספיק?

משה גפני: הם עשו את זה הרי בכוונה.

משה גפני: עם כל הכבוד, יש דברים שגם אנחנו יודעים.

משה גפני: הוא עשה את זה בכוונה.

אריאל יוצר: אני לא חושב שהוא עשה את זה בכוונה.

משה גפני: אני חושב כך.

אריאל יוצר: הם לחצו עלינו מאוד להעביר את הכסף.

משה גפני: אני אומר לך מה הבעיה שלי.

משה גפני: הבעיה שלי היא שיש ראש עיר טוב, עיר פיתוח, עיר מתפתחת ואני רוצה לעזור לו, ואני התקשרתי לכמה אנשים במינהל מקרקעי ישראל ומה שאחד אמר על זה שעיכב, מה שאנשים בתוך המינהל אמרו לי.

משה גפני: אתה יכול לומר לי אם הכסף יעבור?

אריאל יוצר: הכסף נמצא בפנייה הזאת, מחדש.

משה גפני: אתה אחראי לזה שנתיבות תקבל את הכסף?

משה גפני: באמת, עם כל הכבוד, אתם לא יכולים לשחק.

משה גפני: גם כך עושים לרשויות אני לא יודע מה.

אריאל יוצר: אני אעשה כל מאמץ שזה יקרה.

משה גפני: אני מבקש ממך שזה יקרה.

אריאל יוצר: בסדר.

משה גפני: זה פיתוח השכונות שם.

אריאל יוצר: בסדר גמור.

אריאל יוצר: אנחנו מתקצבים.

משה גפני: זה גם לא איזה עניין סקטוריאלי.

אריאל יוצר: אתה צודק.

אריאל יוצר: אנחנו מתקצבים את העניין.

משה גפני: עשה לי טובה, טפל בזה.

משה גפני: כשראיתי את הפנייה הזאת, חשבתי לא לאשר אותה כי זה פשוט מעצבן.

אריאל יוצר: אני אדבר אתם.

ציון פיניאן: מינהל מקרקעי ישראל, יש כאן תקצוב התחייבות בגין 2009 לעבודות פיתוח ברשויות מקומיות.

ציון פיניאן: לאיזה רשויות?

משה גפני: נתיבות.

אריאל יוצר: בין היתר נתיבות.

אריאל יוצר: בנוסף לנתיבות, יש עוד.

אריאל יוצר: כל הפרוייקטים שמתוקצבים הם פרוייקטים כמובן שעברו ועדת פרוייקטים ואושרו.

ציון פיניאן: אפשר להגיש רביזיה או שאתה אומר לי לא?

אריאל יוצר: אני אסביר בדיוק.

ציון פיניאן: תסביר לי אחר כך.

משה גפני: אם אתה מגיש רביזיה, זה עושה בעיה לנתיבות.

ציון פיניאן: אם הוא יתחייב שהוא מעביר את הכסף, אני לא אגיש.

אריאל יוצר: בוודאי.

אריאל יוצר: אני אלחץ עליהם.

ציון פיניאן: המינהל יותר גרוע מהאוצר.

משה גפני: אנחנו מצביעים.

משה גפני: ה צ ב ע ה פנייה מספר 30 – אושרה פה אחד

עמית סדן: רפרנט הגנת סביבה, אגף התקציבים.

עמית סדן: הפנייה נועדה למימון החלטות ממשלה והסכמים עם רשות הטבע והגנים, בכלל זה הנושאים כדלקמן: שיפוי עבור אובדן הכנסות נוכח המשבר הכלכלי העולמי, כ-8 מיליון שקלים, פעולות ניטור, אכיפה וניקיון במימון המשרד להגנת הסביבה, כ-4,5 מיליון שקלים, תגבור מערך האכיפה, 3 מיליון שקלים, ועבודות שיקום וטיפול באתר מצדה ועובדת, כמיליון וחצי שקלים.

משה גפני: אנחנו מצביעים.

משה גפני: ה צ ב ע ה פניות מספר 33 עד 35 – אושרו פה אחד פניות מספר 36 ו-37 – משרד החינוך

שירה גרינברג: הפנייה נועדה להעברת 16 מיליון שקלים מתקציב ההסעות של משרד החינוך לתקציב השוטף של משרד החינוך.

שירה גרינברג: מההסעות שבתקציב השוטף לתקציב הפיתוח של משרד החינוך ואני אסביר מה קרה.

שירה גרינברג: בשנת 2009 לטובת הגדלת הביצוע העבירו כסף מעודפים מחויבים שלא היה בהם שימוש מכיוון שהתשלומים צריכים להתבצע עכשיו לטובת ההסעות, וכרגע מחזירים את זה בחזרה מכיוון שכרגע כן צריך לעשות את התשלומים וכל זה לטובת הגברת הביצוע.

שירה גרינברג: זה החזר.

משה גפני: אנחנו מצביעים.

משה גפני: ה צ ב ע ה פניות מספר 36 ו-37 – אושרו פה אחד תודה רבה.

משה גפני: הישיבה נעולה.